從何使君父子遊墨池分韻得名字
作者：李燾
朝代：宋

paragraphs: 蜀學擅天下，馬王先得名。
簧如巧言語，於道蓋小成。
子雲最後出，振策思遐征。
斯文大一統，欻使聖域清。
富貴盡在我，紱冕非所榮。
旁皇天祿閣，聊亦觀我生。
懷哉不能歸，舊宅荒榛荆。
寂寞竟誰顧，正路今莫行。
使君蓬萊仙，弭節歸赤城。
門無俗賓客，家有賢父兄。
慨念此耆老，不登漢公卿。
臨池一罇酒，尚友千載英。
并呼嚴與李，月旦共細評。
區區可無憾，彼重適我輕。
朅來成都市，塵土污冠纓。
古人不可見，見此眼自明。
請爲懷古詩，玉振而金聲。